Radna subota

Hjutre je već sunce grele ko lude. Se me je zvale da se idem loptat. Brze sam se digel, dres obljekel i kopačke na noge del. Davidu sam poslal poruku: „Čakam te za 15 minut na igralištu.“ Već sam na bajku bil, a onda sam čul tatin glas.

Tata: Mata, kam ideš?

Ja: Idem se loptat z Davidom!

Tata: Mata, niš s toga sad! Ideme kosit travu!

Ja: A tata! Daj me naj!

Tata: Nema naj! Brze te bume mi dva!

Ja: Ali, tata, zake same furt ja i ja?

Tata: Mata, naj glumiti, bum ljut!

Ja: A zake Sara ne bi pomogla male?

Tata: Sara bu iste. Ona bu tačke praznila.

Ja (sebi h bradu): Furt same ja i ja.

Baš sam bil ljut. Se mu je h vodu propale!

Mama: Mato, naj se ljutiti. Bume tate pomogli svi skupa i brze bume gotovi.

Ja (opet sebi h bradu): Moreš si misliti.

Mama: Ajde, imaš sladoled od mene.

Ni taj sladoled nije mi baš neku volju dal. Bajk sam pospravil, a kosilicu z garaže zvadil. Moral sam i Davidu hjaviti da nem došel, ali sva sreća kaj je on još furt spal pa nije moju prvu poruku ni videl. Opet sam čul tatu z garaže.

Tata: Mato, krećeme!

Ja: Baš si denes navrl… Ali, ajde, nek ti bu.

Mama: Ajde, srećo, naj se duriti. Imaš cijeli dan za igru.

Ja: No, no, idem.

Kosilice sme vužgali i krenuli. Seka Sara je iste z nosem frkala. Same su pesica Tia i mama z volju delale. Za dvije vure sme bili gotovi.

Tata: Mato, bez tebe ne bi ove mogel sam! E vidiš kak si već veliki i kak ti meni pune pomogneš?!

Ja: To sad ti same tak veliš!

Tata: Nije!

Mama: Odi se odmoriti pa moreš na igralište.

Ja: Kakav odmor! Saraaa, donesi mi mobitel!

Sara: Nemreš si sam prejti po njega?

Mama: Sara, naj sad i ti početi. Daj mu donesi mobitel kaj ne pak počel gunđati.

Brze sam Davidu pisal da krećem na igralište! Već sam skoro sel na bajk, kad opet čujem mamu.

Mama: Mateo! Nikam nejdeš prije dok neš jel i skupal se!  
Ja: Mama! Pak znam! Kak da imam pet ljet, furt mi neke govoriš.

Brze sam prve h kupaonu prešel. Lijepe sam se opral, zrihtal i friz nahitil. Pojel sam finoga gušala čak dva tanijera! Mama je bila jake sretna. Male sam si same na kauč legel da mi se gulaš slegne. Same male da mi ne h želucu zlo…

Tata: Mato, odi h krevet! Dej naj spati tu na kauču!

Ja: Kakav krevet? Idem se loptat! Čekaj, kakev je to mrak? Kaj se dogodile?

Nič mi nije bile jasne. Male sam pogledal oko sebe i videl da je već noć opala, a 8 vur je već odavno prešlo. Brze sam z kauča skočil, pogledal kroz prozor i skoro se rasplakal od jada. Nič od mojega loptanja. Davidu sam hjavil da sam zaspal i da pemo sutra na loptanje kad nem moral kositi travu. Same se nadam da mi opet neju nekakev zadatak našli i da barem nedjelja ne bude tak radna!

**POHVALA**

**Mateo Šalković, 6.r.**

**OŠ K.Š. Gjalskog Zabok**

**Mentorica: Lucija Laljak**